
Estatuts de ..............., SL

[bookmark: _Hlk182661722]Títol I
Denominació social, objecte, durada, domicili social i lloc web corporatiu de la societat

Article 1. Denominació social

La societat es denomina ..............., SL (la “societat”), i es regeix per aquests estatuts i per les disposicions legals aplicables. 

Article 2. Objecte

La societat té per objecte ............... . El codi de la classificació nacional d’activitats econòmiques (CNAE) corresponent a l’activitat principal de la societat és el ............... .[footnoteRef:1] [1:  L’escriptura pública que documenti aquests estatuts socials i la seva inscripció en el Registre Mercantil han de contenir necessàriament el codi CNAE corresponent a l’activitat principal que desenvolupi la societat, sense que sigui necessari fer constar el codi CNAE de totes i cadascuna de les activitats compreses en l’objecte social, si aquest en conté diverses. És recomanable que el codi indicat coincideixi exactament amb algun dels epígrafs de la llista oficial CNAE vigent, atesa la doctrina reiterada que confirma la suspensió de la inscripció quan no hi ha correspondència entre el codi indicat i el llistat oficial, o quan no s’identifica a quina de les activitats integrants de l’objecte social correspon el codi assenyalat com a principal.
] 


La societat pot desenvolupar les activitats integrants de l’objecte social de forma directa o indirecta, i també pot ser titular de participacions en societats amb un objecte idèntic o anàleg. Queden excloses totes les activitats per a les quals la llei exigeixi requisits especials que aquesta societat no compleixi. Si per a l’exercici d’algunes de les activitats compreses en l’objecte social les lleis exigeixen alguna titulació professional, autorització administrativa o inscripció en registres públics, la societat ha de realitzar aquestes activitats per mitjà d’una persona que tingui la titulació professional requerida i, en tot cas, les ha de realitzar després d’haver complert els requisits administratius exigits.


Article 3. Durada

La durada de la societat és indefinida; per tant, la societat continua existint fins que es produeixi qualsevol dels motius de dissolució previstos en aquests estatuts o en la llei. La societat comença les seves operacions en la data que consta en l’escriptura de constitució.

Article 4. Domicili social

El domicili social de la societat s’estableix a ............... . 

L’òrgan d’administració de la societat pot acordar l’establiment, el tancament o el trasllat de sucursals, agències o oficines de representació, així com el trasllat del domicili social dins del terme municipal on hagi estat establerta. 

Article 5. Lloc web corporatiu

La societat pot disposar d’una pàgina web corporativa, la creació de la qual s’ha d’acordar per la Junta General. Llevat de disposició estatutària en contra, la modificació, el trasllat o la supressió de la pàgina web és competència de l’òrgan d’administració. L’acord de creació, modificació, trasllat o supressió de la pàgina web s’ha de fer constar en la fulla oberta a la societat en el Registre Mercantil i s’ha de publicar en el Butlletí Oficial del Registre Mercantil.

Les comunicacions entre la societat i els socis, incloent-hi la remissió de documents, sol·licituds i informació, poden realitzar-se per mitjans electrònics sempre que el soci hagi acceptat aquest sistema de comunicació. La societat ha d’habilitar, si escau a través de la pròpia pàgina web corporativa, el dispositiu de contacte que permeti acreditar la data indubtable de recepció, així com el contingut dels missatges electrònics intercanviats amb els socis.


Títol II
Capital social, drets i obligacions dels socis, règim de transmissió de participacions socials, llibre registre de socis, drets reals i unipersonalitat

Article 6. Capital social

		El capital social ascendeix a ............... euros (............... €). Aquest capital social està representat per ............... participacions socials, numerades consecutivament de la 1 a la ..............., ambdues incloses, cadascuna amb un valor nominal de ............... euros (............... €), totes subscrites i desemborsades íntegrament, sense distinció de classes, i totes amb els mateixos drets.

Article 7. Participacions socials

Les participacions socials en cap cas estan representades per títols, nominatius o al portador, unitaris o múltiples, ni tampoc s’expedeixen resguards provisionals acreditatius de la titularitat d’una o diverses participacions. Els certificats del llibre registre de socis no fan la funció d’aquests títols.

La titularitat d’una o diverses participacions socials s’acredita pel fet que consti que s’han assumit i desemborsat en l’escriptura de constitució de la societat o, si escau, en les que recullin els augments de capital successius que s’acordin, i pels documents públics corresponents que en documentin l’adquisició.

La concentració de totes les participacions socials en un sol soci, la pèrdua del caràcter unipersonal de la societat i el canvi de soci únic s’han de fer constar en escriptura pública, que cal inscriure en el Registre Mercantil.

Les participacions socials són indivisibles. Els qui, per qualsevol títol, resultin cotitulars d’una participació o d’un grup d’aquestes responen solidàriament davant la societat de totes les obligacions que derivin de la seva condició de socis, i han de designar una sola persona que, en nom seu, exerceixi els drets inherents a aquesta condició.

Article 8. Drets i obligacions dels socis

[bookmark: _Hlk182482028]Les participacions atorguen al seu titular legítim la condició de soci. Aquesta condició implica, per al soci, el ple compliment d’aquests estatuts i l’acceptació de les resolucions que adoptin els òrgans de govern de la societat, dins de les seves competències respectives, i sens perjudici dels drets d’impugnació d’aquestes resolucions permesos pel Reial decret legislatiu 1/2010, de 2 de juliol, pel qual s’aprova el text refós de la Llei de societats de capital (“LSC”).

Cada participació atorga al seu titular el dret d’exercir els drets econòmics i polítics que estableix la LSC.

Article 9. Règim de transmissió de participacions socials

a) Documentació de les transmissions

Les participacions socials són transmissibles a terceres persones, però la transmissió s’ha de formalitzar sempre en document públic. 

b) Transmissió voluntària per actes inter vivos

[bookmark: _Hlk114769075]La transmissió voluntària per actes inter vivos de les participacions socials que no portin aparellada cap prestació accessòria es regeix pel que disposa l’article 107.2 de la LSC.

Aquest règim és aplicable igualment a la transmissió voluntària per actes inter vivos del dret d’assumpció preferent que, en les ampliacions de capital social, correspongui als socis de conformitat amb el que disposen els articles 306 i següents de la LSC, que es pot exercir en els terminis establerts en l’article 306 esmentat.

c) Transmissió forçosa

La transmissió forçosa de participacions socials com a conseqüència de qualsevol procediment de constrenyiment es regeix pel que disposa l’article 109 de la LSC. A aquest efecte, la societat, si no hi ha socis interessats, pot exercir el dret d’adquisició preferent de les participacions socials embargades. Les participacions que la societat adquireixi d’aquesta forma es regeixen pel que disposen els articles 140 i següents de la LSC.

d) Transmissió mortis causa

L’adquisició per successió hereditària de participacions socials confereix a la persona hereva o legatària la condició de soci, si bé ha de comunicar a la societat l’adquisició hereditària en el termini de dos mesos a comptar des de la defunció del soci. No obstant això, els socis supervivents tenen dret a adquirir, a proporció de la seva participació respectiva, si hi ha diverses persones interessades, les participacions del soci difunt, per a la qual cosa n’han d’abonar al comptat a la persona adquirent hereditària el valor raonable en el moment de la defunció. El valor s’ha de determinar conforme al que disposa l’article 353 de la LSC. Aquest dret s’ha d’exercir en el termini màxim de tres mesos des de la comunicació a la societat de l’adquisició hereditària.

e) Altres disposicions

El règim de transmissió de les participacions socials és el vigent en la data en què el soci hagi comunicat a la societat el seu propòsit de transmetre o, si escau, en la data de la defunció del soci o en la de l’adjudicació judicial o administrativa.

Les transmissions de participacions socials que no s’ajustin al que disposa la LSC o aquests estatuts socials no produeixen cap efecte davant la societat.

Article 10. Llibre registre de socis

La societat ha de portar un llibre registre de socis, a càrrec i sota la responsabilitat de l’òrgan d’administració, en el qual s’han d’inscriure les dades personals dels socis, les participacions socials que cadascun posseeix i qualsevol modificació d’aquestes, així com les transmissions de participacions socials i la constitució de drets reals o gravàmens sobre aquestes. Qualsevol soci pot consultar aquest llibre registre, i ell mateix o qualsevol titular de drets reals o gravàmens sobre les participacions pot sol·licitar un certificat de les participacions socials o els drets que constin registrats al seu nom.

Qualsevol adquisició de participacions socials s’ha de comunicar a l’òrgan d’administració per escrit, i cal indicar el nom o la raó social, la nacionalitat i el domicili del nou soci, la qual cosa, sens perjudici del que disposen els dos articles anteriors, en permet la inscripció en el llibre registre corresponent i que el nou soci exerceixi els drets que li corresponguin dins de la societat.

Article 11. Drets reals 

L’usdefruit de participacions socials dona dret a percebre els beneficis que acordi la societat durant la vigència de l’usdefruit. L’exercici dels altres drets de soci i la condició de tal corresponen al nu propietari. Les relacions internes entre l’usufructuari i el nu propietari es regeixen pel títol constitutiu de l’usdefruit.

En cas de penyora o embargament de participacions socials, correspon al propietari l’exercici dels drets de soci.

Article 12. Unipersonalitat

Si en algun moment totes les participacions socials passen a ser de propietat d’un únic soci, cal fer constar aquesta circumstància en escriptura pública, que s’ha d’inscriure en el Registre Mercantil i on cal expressar necessàriament la identitat del soci únic. Si no es fa així en el termini de sis mesos a comptar des de l’adquisició del caràcter unipersonal, el soci únic respon il·limitadament dels deutes socials contrets durant el període d’unipersonalitat.

El fet que la societat sigui una societat unipersonal també s’ha d’indicar en tota la documentació de la societat, com ara la correspondència o les factures, entre d’altres.

Les decisions del soci únic s’han de fer constar en una acta signada per ell, i les ha d’executar ell mateix o l’òrgan d’administració de la societat.

Els contractes subscrits entre el soci únic i la societat han de constar per escrit o en la forma documental que exigeixi la llei d’acord amb la seva naturalesa, i s’han de transcriure a un llibre registre de la societat, que s’ha de legalitzar conforme al que es disposa per als llibres d’actes de les societats. En la memòria anual cal fer referència expressa i individualitzada a aquests contractes, amb indicació de la seva naturalesa i les seves condicions. En cas de concurs del soci únic o de la societat, no són oposables a la massa els contractes compresos en aquest apartat que no hagin estat transcrits al llibre registre i que no es trobin consignats en la memòria anual, o que ho hagin estat en una memòria no dipositada conforme a la llei. Durant el termini de dos anys a comptar des de la data de subscripció d’aquests contractes, el soci únic respon davant la societat dels avantatges que hagi obtingut directament o indirectament en perjudici d’aquesta com a conseqüència d’aquests contractes.

Títol III
Òrgans de la societat

Article 13. Definició

Són òrgans d’aquesta societat la Junta General de Socis i l’òrgan d’administració.

A) De la Junta General

Article 14. Funció

Els socis, reunits en Junta General, convocada i constituïda degudament conforme a aquests estatuts socials, decideixen per les majories previstes legalment o estatutàriament sobre els assumptes propis de la competència d’aquest òrgan. Tots els socis, incloent-hi els dissidents i els absents, queden sotmesos als acords de la Junta General, sens perjudici dels drets o les facultats d’impugnació i d’altra índole que els concedeixi la llei. 

Els socis poden sol·licitar per escrit, amb anterioritat a la reunió de la Junta General, o verbalment durant aquesta, els informes o aclariments que estimin necessaris sobre els assumptes compresos en l’ordre del dia. L’òrgan d’administració està obligat a proporcionar-los, en forma oral o escrita d’acord amb el moment i la naturalesa de la informació sol·licitada, llevat dels casos en què, a judici del mateix òrgan, la publicitat d’aquesta informació perjudiqui l’interès social. No escau denegar la informació quan donin suport a la sol·licitud els socis que representin, com a mínim, el 25 % del capital social, de conformitat amb l’article 196 de la LSC.


Article 15. Tipus

Les juntes generals poden ser ordinàries o extraordinàries i les ha de convocar l’òrgan d’administració, amb excepció de la Junta General universal.

La Junta General Ordinària s’ha de reunir necessàriament dins dels sis primers mesos de cada exercici per valorar la gestió social; aprovar, si escau, els comptes de l’exercici anterior, i decidir sobre l’aplicació del resultat. 

La Junta General Extraordinària és qualsevol altra que no sigui l’ordinària anual. L’òrgan d’administració de la societat la convoca sempre que ho consideri necessari o convenient per als interessos socials i, en tot cas, en les dates o els supòsits que determinin la LSC i aquests estatuts socials.

Article 16. Forma de la convocatòria

Les juntes generals han de ser convocades per l’òrgan d’administració amb, com a mínim, quinze dies naturals d’antelació al dia previst per a la celebració de la Junta General, per qualsevol procediment de comunicació individual i escrit que asseguri la recepció de l’anunci de la convocatòria per part de tots els socis. És vàlid qualsevol procediment telemàtic que permeti al soci conèixer-la, ja sigui mitjançant l’acreditació fefaent de l’enviament del missatge electrònic de la convocatòria o per l’acusament de recepció del soci.

L’avís ha d’indicar clarament els assumptes a tractar, així com la data, l’hora i el lloc de la reunió. El compliment d’aquests requisits s’ha de certificar amb una declaració feta per la persona que expedeixi el certificat, sota la seva pròpia responsabilitat.

En cap cas la Junta General pot tractar un assumpte no inclòs en l’ordre del dia, amb les excepcions previstes legalment o quan es tracti d’una Junta General de caràcter universal constituïda d’acord amb el que disposa l’article següent.

Article 17. Junta universal

No obstant el que disposa l’article anterior, la Junta General queda constituïda vàlidament, en qualsevol lloc i per tractar qualsevol assumpte, sense necessitat de convocatòria prèvia, sempre que hi sigui present tot el capital social i les persones assistents acceptin, per unanimitat, celebrar la Junta General, que té llavors el caràcter d’universal.

Així mateix, i complint-se els requisits del paràgraf precedent, poden celebrar-se juntes generals universals encara que els concurrents es trobin en llocs geogràfics diferents, sempre que estiguin interconnectats entre si per videoconferència o altres mitjans telemàtics que permetin el reconeixement i la identificació de les persones assistents i la comunicació permanent entre elles.

Article 18. Assistència a la Junta General

Tots els socis tenen dret a assistir a la Junta General.

Els membres de l’òrgan d’administració han d’assistir a la Junta General, i el president o presidenta de la Junta General pot autoritzar la presència de qualsevol persona. No obstant això, aquesta autorització pot ser revocada per la mateixa Junta General.

L’assistència a la Junta General pot realitzar-se acudint al lloc on hagi de celebrar-se la reunió, o bé, si escau, a altres llocs que hagi disposat la societat, si així s’indica en la convocatòria. En tot cas, aquests altres llocs s’han de trobar connectats amb el primer per sistemes de videoconferència o altres mitjans telemàtics que permetin el reconeixement i la identificació de les persones assistents i la comunicació permanent entre elles.

Els qui assisteixin a qualsevol dels llocs especificats en la convocatòria es consideren assistents a una única reunió, que s’entén celebrada en el lloc principal.

Article 19. Representació a la Junta General

Tot soci que tingui dret d’assistència pot fer-se representar en la Junta General pel seu cònjuge, un ascendent o descendent, un altre soci o una persona que tingui poder general conferit en document públic amb facultats per administrar tot el patrimoni que la persona representada tingui en el territori nacional. La representació ha de comprendre la totalitat de les participacions socials de què sigui titular el soci representat, és sempre revocable i s’entén revocada per l’assistència personal —tant física com telemàtica— de la persona representada a la Junta General.

Si s’han atorgat diversos poders, preval el més recent.

Article 20. Mode de deliberar i adoptar acords

Són president o presidenta i secretari o secretària de la Junta General de Socis les persones ocupin aquests càrrecs en l’òrgan d’administració i, si no hi són, les persones que designin els socis assistents a la reunió. 

El president o presidenta concedeix la paraula i determina la durada i l’ordre dels discursos, així com quan s’han de concloure.

Abans d’entrar en l’ordre del dia, s’ha de confeccionar la llista d’assistents, en què s’ha de fer constar el nom dels socis assistents i el dels socis representats, així com el nombre de participacions socials pròpies o alienes amb què hi concorren i els vots que els corresponen. Els socis que, per haver-ho previst a la convocatòria, assisteixin per mitjans telemàtics, es consideren assistents a la Junta General segons el que preveu l’article 182 de la LSC. 

Al final de la llista d’assistents, s’ha de determinar el nombre de socis presents o representats, l’import del capital social que representen i el nombre de vots que correspon a cadascun.

Confeccionada la llista d’assistents, el president o presidenta de la Junta General, si escau, la declara constituïda vàlidament i determina si aquesta pot entrar a debatre sobre tots els assumptes inclosos en l’ordre del dia. Així mateix, sotmet a la Junta General, si escau, l’autorització per a la presència en aquesta d’altres persones. 

Oberta la sessió, el secretari o secretària llegeix els punts de l’ordre del dia i es delibera sobre aquests. El president o presidenta dirigeix les deliberacions, i concedeix la paraula primer als que l’hagin sol·licitada per escrit i, després, als que la demanin verbalment en la reunió, i sempre per rigorós ordre de petició dins d’aquesta preferència. Finalment, se sotmeten a votació les diferents propostes d’acords.

Cada participació social dona dret a un vot i els acords s’adopten per majoria dels vots emesos vàlidament, sempre que representin almenys un terç dels vots corresponents a les participacions en què es divideix el capital social. Els vots en blanc no es computen. Se n’exceptuen les modificacions estatutàries i la resta d’acords per als quals la LSC exigeix una majoria especial.

El soci no pot exercir el seu dret de vot en els casos de conflicte d’interessos específics previstos per la llei.

Article 21. Actes de la Junta General

Els acords adoptats per la Junta General (o les decisions del soci únic, si escau) s’han de consignar en acta, que cal transcriure al llibre corresponent i ha de contenir la llista d’assistents i les altres mencions que exigeix la LSC i el Reglament del Registre Mercantil.

Les actes s’aproven de la manera prescrita per la normativa, i són executables a partir de la data en què s’aproven.

Els certificats de les actes són expedits per l’òrgan d’administració. Així mateix, l’execució dels acords de la Junta General correspon a l’òrgan d’administració de la societat. 

B) De l’òrgan d’administració

Article 22. Mètodes d’organització de l’administració

L’administració i la representació de la societat, tant davant com fora dels tribunals, corresponen a l’òrgan d’administració.

L’òrgan d’administració pot estar format, a elecció de la Junta General, per: (a) un administrador únic o administradora única; (b) un mínim de dos i un màxim de ............... administradors i administradores que actuïn solidàriament; (c) un mínim de dos i un màxim de ............... administradors i administradores que actuïn conjuntament, o (d) un Consell d’Administració integrat per un mínim de tres i un màxim de dotze membres, que actua col·legiadament. 

Correspon a la Junta General optar, en cada moment, per qualsevol d’aquestes alternatives, sense que això requereixi cap modificació estatutària. El nomenament de l’òrgan d’administració concret i de les persones que l’integrin s’ha d’inscriure en el Registre Mercantil.

[bookmark: _DV_M203][bookmark: _DV_M204]Per ocupar el càrrec d’administrador o administradora no és necessari ser soci.

[bookmark: _DV_M205]La designació de la persona que hagi d’ocupar el càrrec d’administrador o administradora correspon a la Junta General. 

Article 23. Capacitat i durada del càrrec

La Junta General nomena els administradors i administradores. El nomenament pot recaure en persones que tinguin o no la qualitat de socis, i es poden nomenar, a més dels titulars, administradors i administradores suplents per al cas que un o diversos d’ells deixin d’ocupar el càrrec per qualsevol causa. 

Els administradors i administradores exerceixen el seu càrrec per temps indefinit, i la Junta General els pot destituir en qualsevol moment encara que la destitució no consti en l’ordre del dia.

Correspon a l’administració social el poder de representació, segons les regles de l’article 185 del Reglament del Registre Mercantil.

No poden ocupar càrrecs a la societat ni, si escau, exercir-los les persones subjectes a qualsevol prohibició o incompatibilitat legal.

Article 24. Retribució de l’òrgan d’administració

El càrrec d’administrador o administradora és gratuït. No obstant això, el càrrec de conseller executiu o consellera executiva, si n’hi ha, és retribuït, i en aquest cas la remuneració consisteix en una quantitat fixa l’import màxim de la qual l’ha d’aprovar la Junta General de la societat i roman vigent mentre no se n’aprovi la modificació. La remuneració dels membres de l’òrgan d’administració en exercici de funcions executives ha de guardar, en tot cas, una proporció raonable en relació amb la importància de la societat, la situació econòmica que tingui en cada moment i els estàndards de mercat d’empreses comparables.

Article 25. El Consell d’Administració

1. Estructura del Consell d’Administració

El Consell d’Administració està format per un mínim de tres i un màxim de dotze consellers i conselleres. El Consell d’Administració ha de nomenar un president o presidenta i un secretari o secretària i també pot nomenar un secretari adjunt o secretària adjunta i un president adjunt o presidenta adjunta. El secretari o secretària i el secretari adjunt o secretària adjunta no han de ser necessàriament consellers i conselleres. 

2. Convocatòria i reunions del Consell d’Administració

El Consell d’Administració s’ha de reunir al domicili social de la societat, o en qualsevol altre lloc que el Consell d’Administració consideri adient, almenys un cop per trimestre. Els consellers i conselleres que constitueixin almenys un terç dels membres del Consell d’Administració poden convocar-lo, indicant l’ordre del dia, perquè se celebri al domicili social, si, prèvia petició al president o presidenta, aquest, sense causa justificada, no ha fet la convocatòria en el termini d’un mes. 

Les reunions del Consell d’Administració també es poden celebrar per via telemàtica, sempre que s’utilitzin mitjans audiovisuals o telefònics que garanteixin la identificació, la interacció i la comunicació en temps real entre les persones assistents. Un membre del consell que participi en una reunió d’aquest tipus per teleconferència es considera, a tots els efectes, present a la reunió, i, per tant, s’inclou en el quòrum d’assistència i té dret a vot. Això és així sempre que (a) la societat adopti les mesures raonables per verificar que cada persona considerada present i autoritzada a votar a la reunió per teleconferència és membre del Consell d’Administració; (b) la societat adopti mesures raonables per proporcionar a aquest conseller o consellera l’oportunitat de participar en la reunió a distància i de votar sobre els assumptes que s’hi tracten, i (c) si algun conseller o consellera que assisteixi a distància vota o fa alguna declaració durant la reunió, la societat n’ha de guardar un registre. A més, en les reunions a distància del Consell d’Administració, les resolucions es consideren aprovades en el lloc on es trobi el president o presidenta.

Les reunions del Consell d’Administració les convoca el president o presidenta o la persona que el substitueixi, que pot exercir aquesta facultat sempre que ho consideri oportú. En el cas que, després de sol·licitar-ho al president o presidenta, aquest no convoqui una reunió en el termini d’un mes sense causa justificada, poden convocar el Consell d’Administració els consellers i conselleres que constitueixin almenys un terç dels membres del Consell d’Administració.

Els consellers i conselleres han de ser convocats a totes les reunions del Consell d’Administració amb una antelació mínima de deu dies naturals, excepte en casos d’urgència (a judici raonable del president o presidenta), en què el termini de preavís és de quaranta-vuit hores. 

Les notificacions de les reunions del Consell d’Administració les emet el president o presidenta, enviant l’avís de la reunió electrònicament a l’adreça electrònica que cada conseller o consellera es compromet a mantenir amb aquesta finalitat. A aquest efecte, la societat ha de disposar dels mitjans tècnics adequats per garantir la validesa legal de la comunicació electrònica. 

3. Representació o delegació de vot

Els consellers i conselleres només poden ser representats en les reunions per un altre conseller o consellera. La representació s’atorga cas per cas per a cada reunió pels mitjans establerts, si escau, per la normativa vigent, i també per escrit (ja sigui en paper o electrònicament), o per qualsevol altre mitjà de comunicació a distància que garanteixi degudament la identitat del conseller o consellera que atorga l’autorització, adreçada al president o presidenta.

La representació és sempre revocable i es considera revocada automàticament amb l’assistència física o remota del membre del consell a la reunió. 

4. Quòrum i adopció d’acords

El quòrum necessari per a qualsevol reunió del Consell d’Administració s’assoleix quan concorrin a la reunió, presents o representats degudament per un altre conseller o consellera, més de la meitat dels consellers i conselleres. Quan escaigui, les fraccions resultants s’arrodoneixen per excés. 

El Consell d’Administració adopta els seus acords per majoria simple dels membres assistents a la reunió, llevat dels casos en què la LSC requereixi majories diferents.

Cada conseller o consellera, inclòs el president o presidenta, té un vot, sens perjudici de qualsevol vot delegat que puguin tenir. El president o presidenta del Consell d’Administració té un vot de qualitat en cas d’empat. 

Sens perjudici de les disposicions de l’apartat següent, les resolucions s’adopten per majoria dels consellers i conselleres presents a la reunió, llevat que la legislació aplicable estableixi una altra cosa. 

5. Resolucions adoptades per escrit i sense reunió

Les resolucions que el Consell adopti per escrit i sense reunió també són vàlides sempre que cap conseller o consellera s’oposi a aquest mètode d’adopció de resolucions.

Tant el contingut escrit de les resolucions com els vots que tots els administradors i administradores emetin sobre aquestes poden expressar-se per mitjans electrònics.

Títol IV
Exercici social, comptabilitat, comptes anuals i destinació dels guanys

Article 26. Exercici social

L’exercici social coincideix amb l’any natural i, per tant, comença l’1 de gener i acaba el 31 de desembre de cada any.

Article 27. Comptabilitat

La societat, d’acord amb les disposicions del Codi de comerç, ha de portar un sistema de comptabilitat ordenat i adequat a les seves activitats mercantils, que permeti un registre cronològic de les operacions, així com la confecció d’inventaris i balanços.

Ha de legalitzar els llibres comptables el Registre Mercantil corresponent al lloc del domicili social.

Article 28. Comptes anuals i destinació dels guanys

L’òrgan d’administració de la societat ha de formular, en el termini màxim de tres mesos comptats a partir del tancament de l’exercici social, els comptes anuals. Aquests comprenen el balanç, el compte de pèrdues i guanys, l’estat de canvis en el patrimoni net, l’estat de fluxos d’efectiu i la memòria, l’informe de gestió, si escau, i la proposta d’aplicació del resultat. No obstant això, l’estat de canvis en el patrimoni net i l’estat de fluxos d’efectiu poden no ser obligatoris quan la societat pugui formular balanç abreujat, de conformitat amb la LSC. Els comptes anuals han de formular-se segons les disposicions del Pla general de comptabilitat vigent que sigui aplicable a la societat en aquest exercici; han de mostrar la imatge fidel del patrimoni, de la situació financera i dels resultats de la societat, i han d’estar signats per tots els membres de l’òrgan d’administració de la societat.

Els comptes anuals han de ser aprovats per la Junta General.

A partir de la convocatòria d’aquesta Junta General, qualsevol soci pot examinar i obtenir de la societat de forma immediata i gratuïta els documents que hagin de ser sotmesos a l’aprovació d’aquella, així com l’informe dels auditors de comptes, en cas que n’hi hagi. La convocatòria ha de mencionar expressament aquest dret.

La Junta General ha de decidir igualment sobre l’aplicació del resultat de l’exercici, d’acord amb el balanç aprovat.

Article 29. Distribució de dividends

Els dividends s’han de distribuir entre els socis a proporció de la seva participació en el capital social de la societat.


Títol V
Dissolució i liquidació de la societat, separació i exclusió de socis

Article 30. Dissolució i liquidació

La societat es dissol pels motius establerts a la LSC i altra legislació aplicable.

Acordada vàlidament la dissolució de la societat, queda obert el període de liquidació, tret dels supòsits d’absorció, fusió, escissió total o qualsevol altre de cessió global de l’actiu i del passiu.

Amb l’obertura del període de liquidació són destituïts del seu càrrec els administradors i administradores, els quals, no obstant això, queden convertits en liquidadors, tret que la Junta General que acordi la dissolució en nomeni d’altres. També, tret d’acord en sentit contrari de la Junta General, el poder de representació correspon a cada liquidador actuant individualment.

En cas de defunció o cessament del liquidador únic, de tots els solidaris, d’algun dels mancomunats o de la majoria dels que actuïn col·legiadament, qualsevol soci o persona amb interès legítim pot sol·licitar al jutge de primera instància del domicili social  que convoqui la Junta General per nomenar liquidadors. A més, qualsevol dels liquidadors que romangui en actiu pot convocar la Junta General amb aquest únic objecte.

La representació dels liquidadors s’estén a totes les operacions necessàries per a la liquidació de la societat. Cal un acord de la Junta General per acordar la cessió global de l’actiu i el passiu, i cal respectar en aquest cas el dret legal d’oposició dels creditors a la cessió.

Concloses les operacions de liquidació, aprovat el balanç final de liquidació i el projecte de divisió entre els socis de l’actiu resultant, sempre a proporció de la seva participació respectiva en el capital social, i satisfets els creditors o consignat l’import dels seus crèdits contra la societat en una entitat de crèdit del terme municipal en què radiqui el domicili social, els liquidadors han d’abonar en efectiu als socis la quota de liquidació corresponent a cadascun.

Article 31. Separació i exclusió de socis

Són d’aplicació les causes legals d’exclusió i separació dels socis de la societat que consten regulades a la LSC, i són sempre d’aplicació els requisits i els efectes que determina la LSC per a un i altre supòsit.

Disposició final. Arbitratge

Per a totes les qüestions que puguin sorgir entre la societat i els socis o entre aquests mateixos en relació amb l’execució o la interpretació d’aquests estatuts, incloent-hi la impugnació d’acords socials per part dels socis o dels administradors i administradores, les parts acorden que tot litigi, discrepància, qüestió o reclamació s’ha de resoldre definitivament mitjançant arbitratge de dret, d’acord amb la Llei 60/2003, de 23 de desembre, d’arbitratge. Se n’exceptuen els supòsits en què la llei determini un procediment imperatiu o una matèria no disponible que impedeixi sotmetre-la a arbitratge.

S’encomana l’administració de l’arbitratge i la designació dels àrbitres al Tribunal Arbitral de Barcelona, d’acord amb el seu reglament i els seus estatuts, i les parts es comprometen a complir el laude que es dicti. Aquesta clàusula d’arbitratge estatutària s’introdueix amb el vot favorable d’almenys dues terceres parts dels vots corresponents a les participacions socials en què es divideix el capital social, de conformitat amb l’article 11 bis de la Llei 60/2003, de 23 de desembre, d’arbitratge.[footnoteRef:2] [2:  S’ha designat el Tribunal Arbitral de Barcelona com a institució arbitral, coherent amb la voluntat d’inscripció al Registre Mercantil de Barcelona. Si es prefereix una altra institució arbitral, cal substituir-la abans de l’atorgament de l’escriptura. Recordeu, a més, que la clàusula d’arbitratge estatutària requereix el vot favorable de dos terços del capital social perquè sigui vàlid introduir-la (art. 11 bis de la Llei 60/2003), requisit que en el moment de la constitució es compleix automàticament en subscriure tots els fundadors la totalitat del capital.] 




[bookmark: _Hlk196253223]Nota: l’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció, atès que es tracta d’un model creat per al foment del català a l’àmbit del dret.

